วงการหนังตะลุงไทย สูญเสียหนังอิ่มเทง ศิลปินแห่งชาติปี 2540 ด้วยโรคชรา สิริอายุ 99 ปี
วงการหนังตะลุงไทย สูญเสียหนังอิ่มเทง ศิลปินแห่งชาติปี 2540 ด้วยโรคชราสิริอายุ 99 ปี นายชาย นครชัย อธิบดีกรมส่งเสริมวัฒนธรรม  เปิดเผยว่า  ได้รับรายงาน ว่า นายอิ่ม จิตต์ภักดี ศิลปินแห่งชาติ สาขาศิลปะการแสดง (หนังตะลุง) ปี 2540  หรือ  “หนังอิ่มเท่ง” เสียชีวิตวานนี้  ที่บ้านพัก ตำบลรัตภูมิ อำเภอควนเนียง  จังหวัดสงขลา ด้วยโรคชราสิริอายุ 99  ปี กำหนดสวดพระอภิธรรมศพจนถึงวันพรุ่งนี้ (26พ.ค.63)  เวลา 19.00  น. ที่วัดไทรใหญ่ จังหวัดสงขลา และเก็บศพไว้  ทั้งนี้กรมส่งเสริมวัฒนธรรมจะดำเนินการขอพระราชทานเพลิงศพและมอบเงินช่วยเหลือร่วมการบำเพ็ญกุศลศพ  จัดทำหนังสือเพื่อเผยแพร่ผลงาน  สำหรับนายอิ่ม จิตต์ภักดี  เริ่มแสดงหนังตะลุงแบบครูพักลักจำ สมัครเป็นศิษย์หนังหม้ง บ้านชะรัด จังหวัดพัทลุง ใช้ความพยายามฝึกฝน และมีไหวพริบด้านการแสดงที่จับใจผู้ชมจากการด้นกลอนสดที่พลิกแพลงสอดคล้องกับเหตุการณ์ทำให้คณะหนังตะลุงมีชื่อเสียงอย่างรวดเร็ว โดยเฉพาะบทตลกที่มีเท่ง จนได้รับฉายาท้ายชื่อว่า หนังอิ่มเท่ง จนปัจจุบัน  ได้รับรางวัลชีวิตจากการแสดงมากมาย อาทิ  กลองทองคำ เสื้อสามารถ ถ้วยเกียรติยศและขันน้ำพานรอง